東溪種柳
作者：白居易
朝代：唐

paragraphs: 野性愛栽植，植柳水中坻。
乘春持斧斫，裁截而樹之。
長短既不一，高下隨所宜。
倚岸埋大幹，臨流插小枝。
松柏不可待，楩柟固難移。
不如種此樹，此樹易榮滋。
無根亦可活，成陰況非遲。
三年未離郡，可以見依依。
種罷水邊憩，仰頭閑自思。
富貴本非望，功名須待時。
不種東溪柳，端坐欲何爲。